CELEX: 32016H2124
Language: mt
Date: 2016-11-30 00:00:00
Title: Rakkomandazzjoni tal-Kummissjoni (UE) 2016/2124 tat-30 ta' Novembru 2016 dwar l-armonizzazzjoni tal-kamp ta' applikazzjoni u tal-kundizzjonijiet tal-liċenzji ġenerali ta' trasferiment għal riċevituri ċċertifikati kif imsemmi fl-Artikolu 9 tad-Direttiva 2009/43/KE tal-Parlament Ewropew u tal-Kunsill (notifikata bid-dokument C(2016) 7728)

3.12.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 329/105
            
         RAKKOMANDAZZJONI TAL-KUMMISSJONI (UE) 2016/2124
   tat-30 ta' Novembru 2016
   dwar l-armonizzazzjoni tal-kamp ta' applikazzjoni u tal-kundizzjonijiet tal-liċenzji ġenerali ta' trasferiment għal riċevituri ċċertifikati kif imsemmi fl-Artikolu 9 tad-Direttiva 2009/43/KE tal-Parlament Ewropew u tal-Kunsill
   
      
         (notifikata bid-dokument C(2016) 7728)
      
   
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea, u b'mod partikulari l-Artikolu 292 tiegħu,
   Billi:
   
               (1)
            
            
               Skont l-Artikolu 5 tad-Direttiva 2009/43/KE tal-Parlament Ewropew u tal-Kunsill (1), l-Istati Membri huma obbligati li jippubblikaw minn tal-inqas erba' liċenzji ġenerali ta' trasferiment.
            
         
               (2)
            
            
               Il-liċenzji ġenerali ta' trasferiment huma element ewlieni tas-sistema ta' liċenzjar issimplifikata li ddaħħlet bid-Direttiva 2009/43/KE.
            
         
               (3)
            
            
               Id-differenzi fil-kamp ta' applikazzjoni tal-liċenzji ġenerali ta' trasferiment ippubblikati minn Stati Membri f'termini ta' prodotti relatati mad-difiża koperti u l-kundizzjonijiet diverġenti applikati għat-trasferimenti ta' dawn il-prodotti jistgħu jfixklu l-implimentazzjoni tad-Direttiva 2009/43/KE u l-kisba tal-għan tagħha ta' simplifikazzjoni. L-armonizzazzjoni tal-kamp ta' applikazzjoni u tal-kundizzjonijiet għat-trasferimenti skont il-liċenzji ġenerali ta' trasferiment ippubblikati minn Stati Membri hija importanti biex tiżgura l-attraenza u l-użu ta' dawk il-liċenzji.
            
         
               (4)
            
            
               Ir-rappreżentanti tal-Istati Membri fil-Kumitat stabbilit bl-Artikolu 14 tad-Direttiva 2009/43/KE issuġġerew li l-armonizzazzjoni tal-kamp ta' applikazzjoni u tal-kundizzjonijiet għal trasferimenti b'liċenzji ġenerali ta' trasferiment ippubblikati mill-Istati Membri tista' tinkiseb bl-adozzjoni ta' Rakkomandazzjoni tal-Kummissjoni.
            
         
               (5)
            
            
               Il-linji gwida ppreżentati f'din ir-Rakkomandazzjoni huma r-riżultat ta' negozjati mal-Istati Membri dwar l-armonizzazzjoni tal-kamp ta' applikazzjoni u tal-kundizzjonijiet għal trasferimenti taħt liċenzja ġenerali ta' trasferiment għal riċevituri li jkunu ġew iċċertifikati skont l-Artikolu 9 tad-Direttiva 2009/43/KE (“GTL-CR”).
            
         
               (6)
            
            
               Din ir-rakkomandazzjoni hija meqjusa bħala bażi għal GTL-CR tal-Istati Membri. Il-prodotti relatati mad-difiża elenkati taħt il-punt 1.1 ta' din ir-Rakkomandazzjoni huma lista minima u mhux eżawrjenti ta' prodotti li għalihom l-Istati Membri jippermettu t-trasferiment taħt il-GTL-CR tagħhom. Dan ifisser li l-GTL-CR ippubblikata minn Stat Membru tista' tippermetti wkoll it-trasferiment ta' prodotti relatati mad-difiża inklużi fl-Anness tad-Direttiva 2009/43/KE li mhumiex elenkati f'din ir-Rakkomandazzjoni.
            
         
               (7)
            
            
               L-Istati Membri jfakkru li huma marbuta b'impenji taħt il-liġi Ewropea, bħal Pożizzjoni Komuni tal-Kunsill 2008/944/PESK (2), kif ukoll l-impenji internazzjonali fil-qasam tal-kontroll tal-esportazzjoni.
            
         
               (8)
            
            
               Din ir-Rakkomandazzjoni tapplika għal-Lista Militari Komuni tal-Unjoni Ewropea kif imniżżel fl-Anness tad-Direttiva 2009/43/KE. Din ir-Rakkomandazzjoni ser tiġi aġġornata meta jkun meħtieġ sabiex tirrifletti aġġornamenti futuri tal-Lista Militari Komuni tal-Unjoni Ewropea,
            
         ADOTTAT DIN IR-RAKKOMANDAZZJONI:
   1.   LIĊENZJI ĠENERALI TA' TRASFERIMENT GĦAL RIĊEVITURI ĊĊERTIFIKATI SKONT L-ARTIKOLU 9(2) TAD-DIRETTIVA 2009/43/KE
   1.1.   Prodotti relatati mad-difiża eliġibbli għal trasferiment taħt liċenzja ġenerali ta' trasferiment għal riċevituri ċċertifikati skont l-Artikolu 9 tad-Direttiva 2009/43/KE
   
   Dawn il-kategoriji LM bis-subpunti li ġejjin huma subsett tal-lista ta' prodotti relatati mad-difiża mniżżlin fl-Anness tad-Direttiva 2009/43/KE. Il-liċenzja ġenerali ta' trasferiment għal riċevituri ċċertifikati f'konformità mal-Artikolu 9 ta' dik id-Direttiva (“GTL-CR”) għandha, bħala minimu, tippermetti t-trasferiment ta' prodotti relatati mad-difiża speċifikati permezz tal-kategoriji LM hawn taħt. L-Istati Membri jistgħu jagħżlu li jinkludu aktar kategoriji LM ta' prodotti relatati mad-difiża li jikkorrispondu fil-GTL-CR tagħhom.
   Il-lista tal-kategoriji LM li għandhom jiġu koperti bħala minimu:
   
               —
            
            
               LM 6. Il-prodotti kollha huma inklużi, ħlief:
               
                           —
                        
                        
                           Vetturi kompluti:
                        
                     
                           —
                        
                        
                           Xażi u turretti
                        
                     
                           —
                        
                        
                           Tagħmir u komponenti esklużi minn kategoriji oħra fl-istess liċenzja ġenerali ta' trasferiment.
                        
                     
         
               —
            
            
               LM 9. Il-prodotti kollha, ħlief:
               
                           —
                        
                        
                           Bastimenti u sottomarini kompluti
                        
                     
                           —
                        
                        
                           Apparat ta' kxif ta' taħt l-ilma u l-komponenti tagħhom imfassla apposta
                        
                     
                           —
                        
                        
                           Sistemi ta' Propulsjoni Indipendenti mill-Arja ddisinjati apposta għal sottomarini u u l-komponenti tagħhom imfassla apposta
                        
                     
                           —
                        
                        
                           Bwieq sħaħ
                        
                     
                           —
                        
                        
                           Kontromiżuri
                        
                     
                           —
                        
                        
                           Tagħmir u komponenti esklużi minn kategoriji oħra fl-istess liċenzja ġenerali ta' trasferiment.
                        
                     
         
               —
            
            
               LM 10. Il-prodotti kollha, ħlief:
               
                           —
                        
                        
                           Inġenju tal-ajru komplut
                        
                     
                           —
                        
                        
                           UAVs kompluti u komponenti ddisinjati apposta jew modifikati għall-UAVs
                        
                     
                           —
                        
                        
                           Oqsfa tal-inġenji tal-ajru tal-ġlied u tal-ħelikopters tal-ġlied
                        
                     
                           —
                        
                        
                           Magni tal-inġenji tal-ajru tal-ġlied
                        
                     
                           —
                        
                        
                           Tagħmir u komponenti esklużi minn kategoriji oħra fl-istess liċenzja ġenerali ta' trasferiment.
                        
                     
         
               —
            
            
               LM 11. Subpunt (a). Dawn il-merkanziji biss:
               
                           —
                        
                        
                           Tagħmir ta' gwida u ta' navigazzjoni, ħlief is-sistemi ta' MANPADS jew kif iddefinit mill-MTCR I
                        
                     
                           —
                        
                        
                           Sistemi awtomatizzati ta' kmand u kontroll.
                        
                     
         
               —
            
            
               LM 13. Subpunti (c) u (d).
            
         
               —
            
            
               LM 15. Subpunti (b), (c) u (d).
            
         
               —
            
            
               LM 16. Il-prodotti kollha, ħlief:
               
                           —
                        
                        
                           Prodotti relatati mal-MANPADS
                        
                     
                           —
                        
                        
                           Kwalunkwe punt relatat ma' prodotti li l-esportazzjoni tagħhom mhix permessa fl-istess liċenzja ġenerali ta' trasferiment
                        
                     
         
               —
            
            
               LM 17. Subpunti (a), (b), (d), (e), (j), (k), (l), (m), (n), (o) u (p). Il-prodotti kollha, ħlief:
               
                           —
                        
                        
                           Subpunt (n): Mudelli ta' ttestjar huma esklużi jekk ikunu ddisinjati speċifikament għall-iżvilupp ta' prodotti speċifikati minn LM4, 6, 9 jew 10 kif ukoll komponenti ddisinjati apposta għal dawn il-mudelli tat-test.
                        
                     
         
               —
            
            
               LM 21. Subpunt (a). Il-prodotti li ġejjin biss u jekk ikunu awtorizzati minn kategoriji oħra f'din il-liċenzja ġenerali ta' trasferiment biss:
               
                           (a)
                        
                        
                           “Software” ddisinjat apposta jew immodifikat għal kwalunkwe wieħed minn dawn li ġejjin:
                           
                                       1.
                                    
                                    
                                       It-tħaddim jew il-manutenzjoni ta' tagħmir stabbilit fl-Anness tad-Direttiva 2009/43/KE;
                                    
                                 
                     
                           (b)
                        
                        
                           “Software” speċifiku, minbarra s-software speċifikat minn ML21.a., kif ġej:
                           
                                       1.
                                    
                                    
                                       “Software” ddisinjat apposta għal użu militari u maħsub apposta għall-immudellar, l-istimulazzjoni u l-evalwazzjoni tas-sistemi tal-armi militari;
                                    
                                 
                                       4.
                                    
                                    
                                       “Software” ddisinjat apposta għall-użu militari u ddisinjat apposta għal Kmand, Komunikazzjonijiet, Kontroll u Intelligence (C3I) jew applikazzjonijiet ta' Kmand, Komunikazzjonijiet, Kontroll, Kompjuter u Intelligence (C4I);
                                    
                                 
                     
         
               —
            
            
               LM 22. Subpunt (a). It-teknoloġiji kollha għajr dawk meħtieġa għall-iżvilupp u l-produzzjoni u jekk ikunu awtorizzati minn kategoriji oħra fl-istess liċenzja ġenerali ta' trasferiment biss.
            
         1.2.   Kundizzjonijiet li għandhom ikunu inkorporati fil-Liċenzja Ġenerali ta' Trasferiment għal riċevituri ċertifikati
   
   Din il-lista ta' kundizzjonijiet mhijiex eżawrjenti. Madankollu, kundizzjonijiet oħra miżjuda minn Stat Membru f'GTL-CR m'għandhomx jikkontradixxu jew jimminaw il-kundizzjonijiet elenkati hawn taħt.
   
               —
            
            
               Validità ġeografika: Iż-Żona Ekonomika Ewropea (l-UE 28 u l-Iżlanda u n-Norveġja (3)).
            
         
               —
            
            
               Trasferimenti mill-ġdid fi ħdan iż-ŻEE huma permessi mingħajr kontrolli ex-ante; jista jkun meħtieġ biss rappurtar ex-post.
            
         
               —
            
            
               L-esportazzjoni mill-ġdid: L-Istati Membri għandhom jawtorizzaw il-ħelsien minn kwalunkwe limitazzjonijiet tal-esportazzjoni f'waħda jew aktar mis-sitwazzjonijiet li ġejjin:
               
                           —
                        
                        
                           għal komponenti integrati skont l-għan tal-Artikolu 4(8) tad-Direttiva 2009/43/KE;
                        
                     
                           —
                        
                        
                           Filkaż li l-utent aħħari jinsab f'wieħed minn dawn il-pajjiżi: L-Awstralja, il-Kanada, il-Ġappun, New Zealand, l-Iżvizzera, il-Liechtenstein u l-Istati Uniti tal-Amerka.
                        
                     Fiż-żewġ każijiet ta' riesportazzjoni, l-awtorità nazzjonali kompetenti mill-Istat Membru tal-oriġini tista' titlob lill-fornitur għal dikjarazzjoni ta' użu li għandu jipprovdi l-benefiċjarju ċċertifikat skont l-Artikolu 9 tad-Direttiva 2009/43/KE.
            
         
               —
            
            
               Għall-fini ta' verifika ex-post taħt il-GTL-CR, l-Istati Membri għandhom jiżguraw li l-fornituri jirrappurtaw dwar l-użu tal-GTL-CR skont ir-rekwiżiti minimi ta' rappurtar kif speċifikat fl-Artikolu 8(3) tad-Direttiva 2009/43/KE.
            
         2.   SEGWITU
   L-Istati Membri huma mistiedna jagħtu effett lil din ir-Rakkomandazzjoni sa mhux aktar tard mill-[1 ta' Lulju 2017]
   L-Istati Membri huma mħeġġa biex jinfurmaw lill-Kummissjoni dwar kwalunkwe miżura meħuda biex tagħti effett lil din ir-Rakkomandazzjoni.
   3.   DESTINATARJI
   Din ir-rakkomandazzjoni hija indirizzata lill-Istati Membri.
   
      Magħmul fi Brussell, it-30 ta' Novembru 2016.
      
         
            Għall-Kummissjoni
         
         Elżbieta BIEŃKOWSKA
         
            Membru tal-Kummissjoni
         
      
   
   
      (1)  Id-Direttiva 2009/43/KE tal-Parlament Ewropew u tal-Kunsill tas-6 ta' Mejju 2009 dwar l-issimplifikar tat-termini u l-kundizzjonijiet tat-trasferimenti ta' prodotti relatati mad-difiża fil-Komunità (ĠU L 146, 10.6.2009, p. 1).
   
      (2)  Il-Pożizzjoni Komuni tal-Kunsill 2008/944/PESK tat-8 ta' Diċembru 2008 li tiddefinixxi regoli komuni li jirregolaw il-kontroll ta' esportazzjonijiet ta' teknoloġija u tagħmir militari (ĠU L 335, 13.12.2008, p. 99).
   
      (3)  Id-Deċiżjoni tal-Kumitat Konġunt taż-ŻEE Nru 111/2013 tal-14 ta' Ġunju 2013 li temenda l-Anness II (Regolamenti tekniċi, standards, ittestjar u ċertifikazzjoni) tal-Ftehim ŻEE (ĠU L 318, 28.11.2013, p. 12), li nkorporat id-Direttiva 2009/43/KE fi Ftehim taż-ŻEE inkludiet test ta' adattazzjoni expliċitu: “Din id-Direttiva ma għandhiex tapplika għal-Liechtenstein”.